Norvegia va restricționa și mai mult accesul pentru turiștii ruși în contextul războiului declanșat de Kremlin împotriva Ucrainei și va interzice intrarea pe teritoriul său pentru aproape toți cetățenii ruși, a anunțat Ministerul Justiției al acestui stat nordic, transmite Agerpres.
Norvegia, stat membru al NATO și care împarte cu Rusia în regiunea Arctică o frontieră de aproape 200 de kilometri, a impus prima dată restricții pentru vizele turistice ruse în 2022.
„Decizia de a înăspri regulile de intrare este în linie cu abordarea Norvegiei de a sta alături de aliați și de parteneri ca reacție la războiul ilegal de agresiune al Rusiei împotriva Ucrainei”, a anunțat într-un comunicat ministrul norvegian al justiției Emilie Enger Mehl.
Cetățenii ruși care vor să călătorească în scop turistic și care întreprind călătorii în scopuri neesențiale vor fi respinși la frontiera externă a Norvegiei. Excepție vor constitui astfel de cazuri precum vizitele la rudele apropiate care locuiesc în Norvegia, a precizat ministerul norvegian.
Noua politică va intra în vigoare de la 29 mai.